Uzsākot jauno mācību gadu, 6. septembrī Pļaviņu novada ģimnāzijas pārstāvjiem kopā ar citiem sešiem tūkstošiem skolēnu no visas Latvijas bija iespēja piedalīties Latvijas valsts simtgades iniciatīvas “Latvijas Skolas soma” atklāšanas pasākumā “Arēnā Rīga”.

Pirms koncerta visi klātesošie varēja apmeklēt dažādas izstādes un aktīvi iesaistīties interaktīvās darbnīcās, lai radoši iepazītos ar iniciatīvas piedāvātajām iespējām, uzzinātu vairāk par projektu “Latvijas skolas soma”.

Pasākuma turpinājumā tika piedāvāts vērienīgs multimediāls koncerts “100 Latvijas soļi 100 minūtēs”, kurā, piedaloties atpazīstamiem māksliniekiem, tika prezentēta Latvijas vēsture, kultūra, tradīcijas un vērtības šodienas skatījumā.